Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Parlament Ewropew u l-Kunsill qablu li jibdlu l-leġiżlazzjoni antidumping u antisussidji tal-UE wara proposta mill-Kummissjoni Ewropea f'Novembru 2016. Il-bidla ewlenija għal-leġiżlazzjoni antidumping hija l-introduzzjoni ta' metodu ġdid għall-kalkolu tad-dumping fl-investigazzjonijiet antidumping fuq importazzjonijiet minn membri tal-Organizzazzjoni Dinjija tal-Kummerċ (WTO) f'każ li l-prezzijiet u l-ispejjeż ikunu mfixkla minħabba l-intervent tal-istat. Il-bidliet ma jimmiraw għall-ebda pajjiż partikolari. Barra minn metodoloġija ġdida għall-kalkolu tad-dumping, se jkun hemm arranġamenti tranżitorji għall-miżuri ta' difiża kummerċjali diġà eżistenti kif ukoll għal investigazzjonijiet li diġà għaddejjin. Ġiet maqbula wkoll bidla fil-leġiżlazzjoni antisussidji tal-UE rigward il-mod kif l-UE tinvestiga sussidji pprovduti minn gvernijiet barra mill-UE li jagħtu lill-produtturi esportaturi tagħhom vantaġġ inġust, li jikkawża ħsara lill-manifatturi fl-UE. X'inhuma d-dazji antidumping u kif jiġu kkalkulati? Skont ir-regoli tad-WTO, l-UE tista' timponi dazji antidumping fuq prodotti minn pajjiżi barra mill-UE jekk l-investigazzjoni turi li dawn il-prodotti jidħlu fl-UE bi prezzijiet li huma oġġett ta' dumping (prezzijiet li huma taħt il-valur normali) u li għandhom impatt ekonomiku negattiv (jikkawżaw dannu) lill-industrija tal-UE. Skont ir-regoli standard għal ċirkustanzi normali tas-suq, id-dumping huwa kkalkulat billi jitqabbel il-prezz tal-esportazzjoni ta' prodott lejn l-UE mal-prezzijiet domestiċi, jew l-ispejjeż tal-prodott fil-pajjiż esportatur. X'se tkun il-metodoloġija l-ġdida għall-kalkolu tal-marġnijiet tad-dumping, u liema pajjiżi se jkunu affettwati? Għall-membri tad-WTO, il-marġni tad-dumping normalment jiġi kkalkulat skont ir-regoli standard imsemmija hawn fuq. Madankollu, il-prezzijiet u l-ispejjeż domestiċi jistgħu jiġu mfixkla minħabba indħil mill-istat. F'dan il-każ, dawn ma jipprovdux bażi xierqa biex jiġi ddeterminat il-paragun mal-prezz tal-esportazzjoni. Skont il-metodoloġija l-ġdida meta ma jkunx xieraq li jintużaw il-prezzijiet jew l-ispejjeż domestiċi minħabba dawn id-distorsjonijiet, se jintużaw valuri referenzjarji oħra li jirriflettu l-ispejjeż ta' produzzjoni u tal-bejgħ li mhumiex imfixkla. Dawn jistgħu jinkludu valuri referenzjarji, jew spejjeż korrispondenti tal-produzzjoni u bejgħ inkluż f'pajjiż rappreżentattiv xieraq b'livell simili ta' żvilupp ekonomiku bħala l-pajjiż esportatur. Din il-metodoloġija l-ġdida se tippermetti lill-Kummissjoni tistabbilixxi d-daqs attwali ta' dumping fejn jeżistu distorsjonijiet. Ma hemm l-ebda lista ta' pajjiżi li għalihom tapplika l-metodoloġija ġdida — se tintuża f'każijiet ta' dumping jekk jinstabu distorsjonijiet sinifikanti fil-pajjiż li qed jesporta kkonċernat li jkollhom impatt fuq il-prezzijiet u l-kostijiet. X'tip ta' ndħil mill-Istat jaffettwa l-kredibbiltà tal-prezzijiet u tal-ispejjeż eżistenti f'pajjiż esportatur? L-indħil mill-Istat jista' jseħħ, pereżempju, meta suq ikun fih numru kbir ta' impriżi li joperaw taħt is-sjieda, il-kontroll jew il-gwida tal-awtoritajiet tal-pajjiż esportatur. Dan jista' jseħħ ukoll meta jkun hemm il-preżenza tal-Istat f'ditti li jippermettu l-indħil fil-prezzijiet jew fl-ispejjeż jew jiġu segwiti l-għanijiet ta' politika. Eżempji oħra huma politiki pubbliċi li jiddiskriminaw favur fornituri domestiċi, jew l-aċċess tal-esportaturi għal finanzjament għall-objettivi tal-politika pubblika. Skont il-metodoloġija l-ġdida, jistgħu l-ispejjeż fil-pajjiż esportatur jintużaw biex jiġi kkalkulat id-dumping? L-ispejjeż domestiċi fil-pajjiż esportatur jintużaw fejn ma jkunux imfixkla minn interferenza mill-Istat. Il-leġiżlazzjoni tiżgura li ma jkun hemm l-ebda ambigwità: l-ispejjeż imfixkla mhumiex se jintużaw fil-metodoloġija l-ġdida. Dan kien ta' importanza ewlenija fit-tfassil tal-leġiżlazzjoni. Il-Kummissjoni kif se tiddeċiedi jekk hemmx distorsjoni fl-ekonomija ta' pajjiż? Il-Kummissjoni beħsiebha tħejji u toħroġ rapporti li jiddeskrivu ċ-ċirkustanzi speċifiċi tas-suq f'kull pajjiż jew settur partikolari. Dawn ir-rapporti u l-evidenza li fuqhom huma bbażati jistgħu jsiru parti minn kull investigazzjoni antidumping f'dak il-pajjiż jew settur, u tkun disponibbli għall-pubbliku. L-industrija tal-UE tista' anki tuża informazzjoni minn dawn ir-rapporti meta tagħmel ilment jew talba għal eżami. L-istandards soċjali u ambjentali ħżiena se jitqiesu fil-metodoloġija l-ġdida? Għall-ewwel darba, l-istandards soċjali u ambjentali se jilagħbu rwol fil-kuntest tad-difiża tal-kummerċ. B'mod partikolari, fejn il-Kummissjoni għandha għażla bejn numru ta' pajjiżi rappreżentattivi xierqa b'livell simili ta' żvilupp ekonomiku bħall-pajjiż esportatur investigat, il-livell ta' protezzjoni soċjali u ambjentali fil-pajjiż rappreżentattiv sors se jitqiesu fl-għażla. Meta se jidħol fis-seħħ it-tibdil u se japplika għall-każijiet kollha ta' antidumping? Il-qbil intlaħaq f'laqgħa ‘triloga' bejn il-Parlament Ewropew, il-Kunsill u l-Kummissjoni fit-3 ta' Ottubru 2017. Qabel ma jkunu jistgħu jidħlu fis-seħħ il-bidliet, ċerti proċeduri istituzzjonali għandhom jiġu segwiti mill-Parlament u mill-Kunsill. Ladarba jkunu ttieħdudawn il-passi meħtieġa minn kull koleġiżlatur, il-leġiżlazzjoni se tiġi ppubblikata f'Il-Ġurnal Uffiċjali tal-Unjoni Ewropea. Dan mistenni li jsir qabel tmiem is-sena. Il-bidliet se jiġu introdotti b'mod ordnat u trasparenti u mingħajr tfixkil għall-każijiet tad-difiża tal-kummerċ li għaddejjin. Il-metodoloġija l-ġdida se tapplika biss għal każijiet li jkunu bdew wara d-dħul fis-seħħ tad-dispożizzjonijiet emendati. Kull investigazzjoni antidumping li tkun għaddejja fil-mument tad-dħul fis-seħħ tibqa' rregolata mir-regoli eżistenti. F'rieżamijiet interim ta' miżuri tad-difiża tal-kummerċ fis-seħħ, il-metodoloġija l-ġdida se tiġi applikata biss mill-mument tar-reviżjoni tal-iskadenza skedata li jmiss ta' dawn il-miżuri. Barra minn hekk, il-leġiżlazzjoni tagħmilha ċara li mingħajr tibdil ieħor fiċ-ċirkostanzi, il-miżuri eżistenti m'għandhomx jiġu riveduti sempliċiment minħabba li ġiet adottata metodoloġija ġdida għall-kalkolu. Il-bidliet jagħtu “status ta' ekonomija tas-suq” lil xi pajjiż? Dawn it-tibdiliet mhumiex se jwasslu lill-ebda pajjiż biex jingħatalu “status ta' ekonomija tas-suq”. Dan huwa dwar l-introduzzjoni ta' metodoloġija ta' dumping li tista tqis il-bidliet fl-ambjent kummerċjali globali, kif ukoll il-bidliet fil-qafas legali tad-WTO. X'inhi r-relazzjoni bejn il-bidliet miftiehma u l-pakkett ta' modernizzazzjoni adottat mill-Kummissjoni fl-2013? Dawn huma kwistjonijiet separati u l-bidliet miftiehma ma jieħdux post il-proposta dwar l-immodernizzar tal-istrumenti għad-difiża tal-kummerċ (Trade Defence Instruments - TDIs) li ġiet adottata mill-Kummissjoni f'April 2013. Il-proposta ta' modernizzazzjoni ma tkopri l-ebda bidla fil-metodoloġija għall-kalkolu tad-dumping. Il-proposta ta' modernizzazzjoni tirrigwarda trasparenza aħjar, proċeduri li jkollhom aktar ħeffa, infurzar aktar effettiv u tipproponi tibdiliet għall-applikazzjoni tar-regola ta' dazju inferjuri f'ċerti ċirkustanzi definiti tajjeb. Il-proposta ta' modernizzazzjoni hija attwalment is-suġġett ta' diskussjonijiet trilogi li għaddejjin. F'konformità mal-konklużjonijiet tal-Kunsill Ewropew ta' Ġunju, il-Kummissjoni tħeġġeġ lill-Parlament Ewropew u lill-Kunsill biex jadottaw malajr dawn il-bidliet biex jiġu mmodernizzati l-istrumenti ta' difiża tal-kummerċ tagħna. X'se jinbidel fil-leġiżlazzjoni antisussidji tal-UE? L-esperjenza wriet li l-livell reali tas-sussidji mhuwiex dejjem ċar meta jitnedew l-investigazzjonijiet antisussidji. Ta' sikwit, l-esportaturi jibbenefikaw minn sussidji li ma setgħux ikunu magħrufa qabel ma titwettaq l-investigazzjoni. Madankollu, dawn is-sussidji jipprovdu benefiċċju inġust b'mod ċar, u dan jippermetti li l-esportaturi jbigħu l-prodotti bi prezzijiet li jagħmlu ħsara lill-industrija tal-UE. It-tibdiliet se jiżguraw li kull sussidji addizzjonali li jinsab matul l-investigazzjoni jista' jiġi rifless kif xieraq fil-kalkolu tal-miżura għall-antisussidju. L-oneru tal-provi se jiġi trasferit minn fuq il-Kummissjoni għall-industrija tal-UE? Le. il-bidliet ma jimponu l-ebda piż żejjed fuq l-industrija tal-UE meta jintużaw l-istrumenti. Hija l-Kummissjoni li se jkollha xogħol addizzjonali biex tistabbilixxi li jeżistu distorsjonijiet sinifikanti f'pajjiż partikolari. Meta tressaq talba għall-bidu ta' investigazzjoni anti-dumping, l-industrija tal-UE se tkun tista' torbot fuq ir-rapporti dettaljati fil-livell tal-pajjiż u tas-settur tal-Kummissjoni bħala prova li jeżistu d-distorsjonijiet. Għal aktar informazzjoni Stqarrija għall-istampa Il-politika ta' difiża tal-kummerċ tal-UE